Την αδυναμία τους να σκεφτούν κάτι πιο αστείο από τις δηλώσεις της Δόμνας Μιχαηλίδου παραδέχθηκαν οι συντάκτες γνωστού σατιρικού σάιτ, τονίζοντας ότι βρίσκονται σε απόγνωση λόγω της αξεπέραστης κωμικότητας των δηλώσεων της Ελληνίδας πολιτικού.

«Τ

ο παραδεχόμαστε, είναι γεγονός. Η Δόμνα Μιχαηλίδου έχει ξεπεράσει επίσημα τα πιο αστεία μας άρθρα» τόνισε εμφανώς ταραγμένος σε έκτακτη συνέντευξη τύπου ο CEO και παιδί για τον καφέ της γνωστής ιστοσελίδας, Βατράχιος Αμφιβιάδης.

«Είμαστε σε απόγνωση. Εχουμε ζήσει Χαϊκάλη υπουργό, έχουμε ζήσει Τασία Χριστοδουλοπούλου, έχουμε ζήσει Πάνο Καμμένο και Βελόπουλο, αλλά με μία μόνο δήλωση της η κα Μιχαηλίδου κάθε φορά ξεπερνάει ακόμα και τη δική μας φαντασία.»

Όπως τόνισε, τα επίπεδα αστειότητας της ελληνικής πολιτικής έχουν βυθίσει στην κρίση την βιομηχανία σάτιρας της χώρας.

«Διαβάζεις δηλώσεις απ’όλα τα κόμματα και λες δεν μπορεί, τρολιά του ακατανόμαστου ανταγωνιστή μας θα είναι. Και όμως, είναι πραγματική δήλωση. Δηλαδή εμείς κλέφτες θα γίνουμε; Πώς θα κοιτάξουμε την οικογένεια μας στα μάτια και να τους πούμε ότι η ελληνική πολιτική είναι πιο αστεία από οποιοδήποτε άρθρο επινοήσουμε;» συνέχισε δακρυσμένος.

Κλείνοντας ο κ. Αμφιβιάδης εξέφρασε την απαισιοδοξία του για το μέλλον της σάτιρας στη χώρα. «Δεν βγάζουμε που δεν βγάζουμε τίποτα, αλλά πολιτικοί όπως η κα Μιχαηλίδου θα μας κλείσουν το σπίτι.»

«Ευτυχώς υπάρχουν και τα ριάλιτι και οι δηλώσεις των Ελλήνων σελέμπριτι που μας δίνουν κάποια ελπίδα. Αλλά κάντε και εσείς κανένα κλικ σε καμιά διαφήμιση. Δεν ζητιανεύουμε, είμαστε πολύτεκνοι. Να ορίστε και τα χαρτιά μας» κατέληξε.